ยอดปิดสาขาแบงก์ลดอีก10แห่ง
ธปท.เผยยอดปิดสาขาแบงก์ 483 แห่งลดลง 10 แห่ง หลังสาขาในกทม.เปิดเพิ่มได้อีก 8แห่ง
30 ต.ค. 2565

ธปท.เผยยอดปิดสาขาแบงก์ 483 แห่งลดลง 10 แห่ง หลังสาขาในกทม.เปิดเพิ่มได้อีก 8แห่ง 
ธนาคารแห่งประเทศไทย(ธปท.) รายงานการปิดสาขาชั่วคราวในพื้นที่ ที่มีปัญหาน้ำท่วม ในวันที่ 17พ.ย. ณ เวลา 12.00 น. ว่า มีสถาบันการเงิน ที่เป็นธนาคารพาณิชย์ 13 แห่ง ธนาคารพาณิชย์เพื่อรายย่อย 2 แห่ง และบริษัทเงินทุน 1 แห่ง แจ้งปิดสาขารวมกันทั้งสิ้น 483 สาขา ลดลงจากเมื่อวาน 10 สาขา ซึ่งเป็นแนวโน้มลดลงอย่างต่อเนื่อง หลังสาขาในกทม.สามารถกลับมาเปิดดำเนินการเพิ่มได้อีก 8 สาขา ในย่านถนนบรมราชชนนี ราชพฤกษ์ เพชรเกษม รัชโยธิน และรามอินทรา ส่วนสาขาในพื้นที่จังหวัดอื่นๆจำนวนการปิดสาขายังคงที่  
ทั้งนี้ สาขาที่ปิดทำการช่าวคราวอยู่ในพื้นที่ 8 จังหวัด ประกอบด้วย กทม. 234 สาขา ปทุมธานี 136 สาขา นนทบุรี 58 สาขา นครปฐม 27 สาขา พระนครศรีอยุธยา 14 สาขา สมุทรสาคร 10 สาขา นครสวรรค์ 3 สาขา และอุทัยธานี 1 สาขา
สำหรับ การปิดให้บริการเครื่องเอทีเอ็มมีจำนวนรวม 5,103 เครื่อง ลดลงจากเมื่อวาน 165 เครื่อง แบ่งเป็นปิดให้ใน 19 จังหวัด ประกอบด้วย กทม. 2,109 เครื่อง ปทุมธานี 1,442 เครื่อง นนทบุรี 586 เครื่อง พระนครศรีอยุธยา 474 เครื่อง นครปฐม 240 เครื่อง สมุทรสาคร 170 เครื่อง สมุทรปราการ 30 เครื่อง และนครสวรรค์ 21 เครื่อง ที่เหลือกระจายอยู่ในจังหวัดต่างๆ 
อย่างไรก็ตาม เอทีเอ็มที่ที่กลับมาเปิดให้บริการได้ส่วนใหญ่อยู่ในพื้นที่กทม.ถึง 87 เครื่อง ส่วนเอทีเอ็มในปริมณฑล ได้แก่ ปทุมธานี นนทบุรี กลับมาเปิดให้บริการได้จังหวัดละประมาณ 30 สาขา และจังหวัดพระนครศรีอยุธยากลับมาเปิดได้อีก 11 เครื่อง